តុលាការ​ខ្មែរ​ក្រហម​ប្រកាស​កាលបរិច្ឆេទ​សវនាការ​បឋម​សំណុំរឿង​០០២
​មាន​ដើមបណ្ដឹង​រដ្ឋប្បវេណី​សរុប​ចំនួន​ជាង​២.០០០​នាក់​ដែល​ត្រូវ​ទទួលស្គាល់​ ដោយ​សហចៅក្រម​ស៊ើប​អង្កេត​ក្នុង​សំណុំ​រឿង​នេះ។
អង្គជំនុំជម្រះសាលាដំបូងនៃសាលាក្ដីខ្មែរក្រហមនៅថ្ងៃច័ន្ទនេះ បានជូនដំណឹងជាផ្លូវការថាខ្លួននឹងបើកសវនាការបឋមសំណុំរឿង០០២ ដ៏មានសារៈសំខាន់នៅថ្ងៃទី២៧រហូតដល់ថ្ងៃទី៣០ខែមិថុនា ខាងមុខនេះ ដើម្បីកំណត់របៀបវារៈបើកសវនាការពេញអង្គ ដែលមន្ដ្រីសង្គមស៊ីវិលចាត់ទុកថានេះគឺជាការចាប់ផ្តើមនៃការកាត់ទោសអតីតមេដឹកនាំកំពូលខ្ពស់បំផុតនៃរបបខ្មែរក្រហម។ របបនេះដែលបានបង្កឲ្យប្រជាពលរដ្ឋកម្ពុជាស្លាប់ប្រមាណ១លាន៧សែននាក់ ចន្លោះពីឆ្នាំ១៩៧៥ដល់ឆ្នាំ១៩៧៩។ នៅក្នុងសេចក្ដីជូនដំណឹងរបស់ខ្លួន ប្រធានអង្គជំនុំជម្រះសាលាដំបូង លោកចៅក្រម និល ណុន បានបញ្ជាក់ថា ក្នុងអំឡុងសវនាការរយៈពេលបួនថ្ងៃនេះ សាលាដំបូងនឹងពិនិត្យទៅលើចំនួនសាក្សីអ្នកជំនាញ និងចំនួនភាគីដើមបណ្ដឹងរដ្ឋប្បវេណីដែលមានចំនួនសរុប១.០៩៤នាក់។ សាលាដំបូងក៏នឹង ពិនិត្យផងដែរលើអញ្ញត្រកម្មទាក់ទងទៅនឹងវិធានទី៨៩ នៃវិធានផ្ទៃក្នុងដែលរួមមានការទាក់ទងទៅនឹងយុត្តធិការនិងសេចក្ដីសម្រេចរបស់សាលាដំបូងជាដើម។ មួយវិញទៀតអង្គជំនុំជម្រះសាលាដំបូងក៏នឹងធ្វើការបញ្ជាក់ជាបឋមអំពីការទាមទារសំណងដែលរួមមានសំណងជាសមូហភាព និងសំណងផ្លូវចិត្ត។ លោកចៅក្រមនិល ណុន បានបញ្ជាក់បន្ថែមថា សវនាការពេញអង្គសេចក្ដីនៃសំណុំរឿង០០២អាចនឹងប្រព្រឹត្តិទៅនៅក្នុងអំឡុងខែសីហាឆ្នាំ២០១១នេះ។ សំណុំរឿង០០២ មានជនជាប់ចោទចំនួនបួននាក់ ដែលសុទ្ធសឹងជាមេដឹកនាំកំពូលៗនៃរបបកម្ពុជា ប្រជាធិបតេយ្យ។ នួន ជា អតីតប្រធានសភាខ្មែរក្រហម ខៀវ សំផន អតីតប្រមុខរដ្ឋ អៀង សារី អតីតឧបនាយករដ្ឋមន្ដ្រី និងជារដ្ឋមន្ដ្រីក្រសួងការបរទេសនិងប្រពន្ធរបស់គាត់ អៀង ធីរិទ្ធ អតីតរដ្ឋមន្ដ្រីក្រសួងសង្គមកិច្ច ត្រូវចោទប្រកាន់ពីបទឧក្រិដ្ឋកម្មប្រឆាំងមនុស្សជាតិ ឧក្រិដ្ឋកម្មសង្រ្គាម ឧក្រិដ្ឋកម្មនៃបទប្រល័យពូជសាសន៍។ លោក ឌឹម សុវណ្ណារុំ អ្នកនាំពាក្យសាលាក្ដីខ្មែរក្រហមមានប្រសាសន៍ថា ការកាត់ទោសអតីតមេដឹកនាំខ្មែរក្រហមទាំងបួនរូបនឹងក្លាយជាការបកស្រាយនូវអាថ៌កំបាំងនានាក្នុងសម័យដែលពួកគេគ្រប់គ្រងអំណាច។ «ប្រជាពលរដ្ឋដែលកន្លងមកឆ្ងល់ថា ហេតុអ្វីបានជារបបហ្នឹង មានការសម្លាប់មនុស្ស មានការធ្វើទុក្ខបុកម្នេញ សំណួរដែលពួកគាត់តែងតែសួរនោះ ចម្លើយអាចនឹងត្រូវបង្ហាញតាមរយៈសវនាការជាសាធារណៈដែលនឹងចាប់ផ្ដើមជាផ្លូវការនៅខែសីហា ឬខែកញ្ញាឆ្នាំ២០១១តទៅ»។ ដោយឡែកលោក ឆាំង យុ នាយកមជ្ឈមណ្ឌលឯកសារកម្ពុជាអធិប្បាយថា ការបើកសវនាការបឋមនៅខែក្រោយនេះប្រៀបដូចជាការចាប់ផ្ដើមកាត់ទោសពួកអតីតមេដឹកនាំខ្មែរក្រហមដែរ។ «និយាយឲ្យខ្លីទៅករណីសំណុំរឿង០០២ បានចាប់ផ្តើមដំណើរការហើយ នៅក្នុងខែក្រោយនេះជា ការកាត់ក្តីដ៏សំខាន់មួយ ជាប្រវត្តិសាស្រ្តមួយ ជាលក្ខណៈនយោបាយស៊ីជម្រៅមួយ ហើយប្រជាជន ទាំងអស់នៅតែបន្តការឃ្លាំមើល ជាដំណើរការមួយដែលបង្ហាញអំពីសមត្ថភាពរបស់អង្គការសហប្រជាជាតិក្នុងការរៀបចំដំណើរការនេះ»។ ជាមួយគ្នានេះ លោកផៃ ស៊ីផាន រដ្ឋលេខាធិការ និងជាអ្នកនាំពាក្យទីស្ដីការគណរដ្ឋមន្ដ្រីយល់ថានេះ ជាដំណាក់កាលដ៏មានសារៈសំខាន់ និងប្រវត្តិសាស្ដ្រ។ «គឺជាករណីមួយដ៏មានសារៈសំខាន់ ហើយជាប្រវត្តិសាស្រ្តនៃសាលាក្តីខ្មែរក្រហម ដែលរាជរដ្ឋាភិបាលវាយតម្លៃខ្ពស់ចំពោះការខំប្រឹងប្រែងរបស់សាលាក្តីខ្មែរក្រហមនេះឯងដើម្បីប្រជាពលរដ្ឋដែលទទួលរងគ្រោះចំពោះរបបដែលហៅថាប្រល័យពូជសាសន៍»។ សូមបញ្ជាក់ថា មានដើមបណ្ដឹងរដ្ឋប្បវេណីសរុបចំនួនជាង២.០០០នាក់ដែលត្រូវទទួលស្គាល់ ដោយសហចៅក្រមស៊ើបអង្កេត។ ក៏ប៉ុន្ដែមានតែដើមបណ្ដឹងរដ្ឋប្បវេណីមួយចំនួនតែប៉ុណ្ណោះ ដែល ត្រូវបានបញ្ជូនឈ្មោះទៅកាន់អង្គជំនុំជម្រះសាលាដំបូង ដើម្បីធ្វើការសម្រេចដោយយោងទៅលើ លទ្ធភាពរបស់ពួកគេនៅក្នុងការចូលរួមដំណើរការផ្ទាល់ក្នុងសវនាការ៕